रेल मंत्रालय
इतिहास भारतीय रेलवे को कोविड के खिलाफ लड़ाई में अपार योगदान देने के लिए सदैव याद रखेगा, रेलवे ने राष्ट्रीय आपूर्ति श्रृंखलाओं को बनाए रखते हुए यह सुनिश्चित किया है कि प्रगति के पहिये निरंतर तेज गति से चलते रहें: श्री पीयूष गोयल
रिकॉर्ड कैपेक्स आवंटन के पूर्ण उपयोग के लिए दृढ़तापूर्वक आगे बढ़ें, अवसंरचना कार्यों को पूरा करने से विशेषकर कोविड के इस चुनौतीपूर्ण समय में रोजगार भी सृजित होंगे: श्री गोयल
रेल और वाणिज्य एवं उद्योग और उपभोक्ता कार्य, खाद्य व सार्वजनिक वितरण मंत्री श्री पीयूष गोयल ने आज रेलवे बोर्ड के चेयरमैन एवं सीईओ, महाप्रबंधकों और मंडल रेल प्रबंधकों के साथ विभिन्न जोनों एवं मंडलों के परिचालन संबंधी प्रदर्शन की समीक्षा की
रेल और वाणिज्य एवं उद्योग और उपभोक्ता कार्य, खाद्य व सार्वजनिक वितरण मंत्री श्री पीयूष गोयल ने आज रेलवे के शीर्ष अधिकारियों के साथ विभिन्न जोनों और मंडलों के परिचालन संबंधी प्रदर्शन की समीक्षा करते हुए कहा, ‘‘इतिहास भारतीय रेलवे को कोविड के खिलाफ लड़ाई में अपार योगदान देने के लिए सदैव याद रखेगा। रेलवे ने राष्ट्रीय आपूर्ति श्रृंखलाओं को बनाए रखते हुए यह सुनिश्चित किया है कि प्रगति के पहिये निरंतर तेज गति से चलते रहें।’’
श्री गोयल ने कहा कि रेलवे ने पिछले 14 महीनों के दौरान संकट की इस घड़ी में लोगों को मुश्किलों से उबारने के लिए उच्च नैतिक बल और उत्कृष्ट क्षमता का प्रदर्शन किया है।
श्री गोयल ने अधिकारियों को निर्देश दिया कि कैपेक्स  के रिकॉर्ड आवंटन के पूर्ण उपयोग के लिए दृढ़तापूर्वक आगे बढ़ें। उन्होंने यह भी कहा कि अवसंरचना कार्यों को पूरा करने से विशेषकर कोविड के इस चुनौतीपूर्ण समय में रोजगार भी सृजित होंगे।
मंत्री महोदय ने कहा कि राष्ट्र उन सभी रेल कर्मचारियों का अत्यंत आभारी है, जिन्होंने राष्ट्र की सेवा करते हुए अपनी जान गंवाई और इसके साथ ही उन्होंने गहरी संवेदना व्यक्त की।
श्री गोयल ने यह बात रेखांकित की कि भारतीय रेलवे व्यापक बदलाव लाते हुए स्वयं को महज परिवहन के एक साधन के बजाय विकास के एक बेहतरीन इंजन के रूप में परिवर्तित कर रही है। उन्होंने यह भी कहा कि हर कोई भारतीय रेलवे की कामयाबी और रेलवे को एक आत्मनिर्भर संगठन बनाने के लिए प्रतिबद्ध है।
श्री गोयल ने कहा कि ऑक्सीजन एक्सप्रेस ट्रेनों ने असाधारण तरीके से राष्ट्र की सेवा की है और वे कोविड के खिलाफ लड़ाई में गेम चेंजर साबित हुई हैं। उन्होंने कहा कि रेलवे द्वारा अत्यंत तेज गति से अपनी सेवाएं देने के साथ-साथ उसकी उत्कृष्ट सेवा की सभी ने सराहना की है। इसी तरह अग्रिम पंक्ति में रहने वाले कर्मचारियों ने भी इस मुश्किल वक्त में अपनी बेहतरीन कार्य क्षमता का परिचय दिया है।
श्री गोयल ने कहा कि रेलवे को अपने परिचालन में संबंधित कर्मचारियों की दक्षता को और भी अधिक बढ़ाने की जरूरत है। उन्होंने यह भी कहा कि जहां तक विभिन्न वर्कशॉप का सवाल है, इनमें सुधार की काफी गुंजाइश है।
श्री गोयल ने सभी अधिकारियों को रिकॉर्ड कैपेक्स आवंटन के पूर्ण उपयोग के लिए दृढ़तापूर्वक आगे बढ़ने का निर्देश दिया। उन्होंने कहा कि अवसंरचना कार्यों को पूरा करने से विशेषकर कोविड के इस संकट काल में रोजगार भी सृजित होंगे।
श्री गोयल ने कहा कि कोविड से उत्पन्न विभिन्न चुनौतियों ने इनसे पार पाने और अधिक मजबूती के साथ उभरने के रेलवे के संकल्प को पूर्ण रूप से दर्शाया है। उन्होंने कहा कि रेलवे का नजरिया बदल गया है। उन्होंने कहा कि रेलवे में कामकाज का पहले जैसा रवैया अब नहीं रहा है।
मंत्री ने अपने कामकाज में असाधारण दृढ़ता दिखाने और भारतीय रेलवे द्वारा माल ढुलाई में ‘दहाई अंकों’ में वृद्धि सुनिश्चित करने के लिए रेलवे के अधिकारियों की सराहना की।
रेलवे ने माल ढुलाई में 2019-20 के सामान्य वर्ष की तुलना में 10 प्रतिशत से भी अधिक की वृद्धि दर्ज की है। वित्त वर्ष 2021-22 में भारतीय रेलवे की कुल ढुलाई 203.88 मिलियन टन  आंकी गई है जो वित्त वर्ष 2019-20 की इसी अवधि के ढुलाई आंकड़े  से 10 प्रतिशत अधिक है।
मंत्री महोदय ने माल यातायात बढ़ाने के उद्देश्य से मिशन मोड पर काम करने के लिए ‘व्यवसाय विकास इकाइयों’ के अधिकारियों की सराहना की। उन्होंने यह भी निर्देश दिया कि सभी ऑपरेटरों के लिए संबंधित व्यवस्थाओं को और भी अधिक प्रभावकारी एवं आसान बनाने हेतु बेहतरीन शेड, टर्मिनल, शेड के लिए अंतिम छोर तक विद्युतीकरण, लोडिंग-अनलोडिंग के मशीनीकरण जैसी बुनियादी ढांचागत सुविधाओं के विकास के लिए और भी अधिक प्रयास किए जाएं।